ועדת הכספים, כנסת 20, פרוטוקול מספר 214, 2015-12-23 17:50

משה גפני: ברשותכם, אני עובר לסעיף האחרון בסדר היום לפני שנדבר על תקנות הדרכונים: שינויים בתקציב לשנת 2015.

משה גפני: פניות מספר 161 עד 167, מספר 169 עד 170.

משה גפני: סעיף 19, מדע, תרבות וספורט.

משה גפני: לפני שאנחנו מדברים על הפניות האלה, אני מבקש לומר שניסיתי בבוקר להגיע להסכמה.

משה גפני: בבקשה הזאת יש שני סעיפים לגבי הנושא של התרבות הערבית, יש שם תשעה מיליון שקלים, אם אני לא טועה.

משה גפני: על אף שיש את הנוהל ואנחנו פועלים על פיו, על אף שאנחנו עדיין לא מחויבים אבל אנחנו פועלים על פי הנוהל, למרות שהבקשה הגיעה רק היום, ביקשתי לדון עליה ולהצביע.

משה גפני: דיברתי עם הייעוץ המשפטי, גם היועצת המשפטית של הוועדה וגם עם היועצים המשפטיים כאן, והם אמרו שאין יכולת להצביע אלא אם כן כל סיעות האופוזיציה מסכימות.

משה גפני: אחת מסיעות האופוזיציה לא הסכימה, לצערי, למרות שאין סיבה לעניין הזה.

משה גפני: אני סיכמתי עם הייעוץ המשפטי שהדיון יתקיים עכשיו ואנחנו בעזרת השם נצביע ביום שני.

משה גפני: לפי הלך הרוח, להוציא אחד מחברי הוועדה, להערכתי, לאחר שנשמע את ההסבר, כולם יתמכו בהעברה הזאת מכיוון שזאת העברה גם לציבור הערבי וגם העברה שנמצאת בתוך פנייה של משרד המדע והתרבות.

משה גפני: אני רוצה לומר שני משפטים.

משה גפני: אני עובד עם חברי הכנסת הערביים הרבה שנים כאן בכנסת.

משה גפני: אני עובד עם חבר הכנסת אחמד טיבי הרבה זמן.

משה גפני: אלה לא קורה שבכל יום שעוברת העברה על פי בקשה לטובת האזרחים הערבים, תרבות ערבית.

משה גפני: יש שם דברים שהם באמת לטובת האזרחים ולא בכל יום זה קורה.

אחמד טיבי: פיתוח ומחקר.

משה גפני: פיתוח ומחקר בישובים הערביים.

משה גפני: אני חשבתי שהיה מן הראוי לתת לכם ולאחמד טיבי, וגם לך באסל גטאס, אבל היה סיכום ואמרו את זה במשרד האוצר.

משה גפני: זה לא דבר קל אלא זה סיכום משנת 2013-2014 אבל לא היה סיכום לאיזה סעיפים זה יעבור.

משה גפני: לדעתי אנחנו צריכים לעודד את התופעה הזאת שחברי הכנסת הערבים עוסקים בטובת האזרחים הערבים ולא בנושאים של מדיניות חוץ וביטחון.

משה גפני: זאת העבודה סיזיפית של חברי כנסת שצריכים לעשות את זה לטובת האזרחים הערביים.

משה גפני: זאת העברה, אלה העברות שמשקפות אכן את התופעה הזאת אותה צריך לטפח ולעודד.

משה גפני: האזרחים הערבים הם חלק מאזרחי מדינת ישראל.

משה גפני: לצערי הרב מישהו הוציא איזו הודעה בבוקר שגפני עוזר לטיבי בהעברת כסף לערבים.

משה גפני: בסדר.

משה גפני: אחד מחברי הוועדה עשה זאת.

משה גפני: אני גאה בכך.

משה גפני: אני חושב שצריך לעזור לכולם, גם לערבים וגם לשמאל וגם לימין וגם לדתיים וגם לחילוניים.

אחמד טיבי: גם אם זה אחמד טיבי.

אחמד טיבי: גם אם שמו אחמד.

משה גפני: הוציאו נגדי הודעה.

משה גפני: בסדר.

משה גפני: אני מהנעלבים ואינם עולבים, שומעים חרפתם ואינם משיבים.

אחמד טיבי: זאת לא חרפה.

אחמד טיבי: זה כבוד.

משה גפני: בפסוק כתוב ואוהבם כצאת השמש בגבורתו.

משה גפני: זה הפסוק.

משה גפני: זה פסוק רציני.

משה גפני: אני מבקש מאיש משרד האוצר לפרט את הפנייה.

משה גפני: אנחנו נשמע עכשיו את הדיון ולא נקיים יותר דיון.

משה גפני: לאחר שנשמע אותך, בעזרת השם נצביע ביום שני.

משה גפני: ביום שני תהיה רק הצבעה.

אחמד טיבי: אלא אם כן תהיה הסכמה של האופוזיציה.

משה גפני: אתה יודע, משיח יכול לבוא כל רגע.

אחמד טיבי: יכול להיות שאורלי רוצה לצאת חמש דקות.

אורלי לוי אבקסיס: אני יכולה לצאת, אבל הבקשה הוגשה לא על ידי.

משה גפני: נכון.

משה גפני: אנחנו יודעים.

אורלי לוי אבקסיס: כך שהיא תישאר תקפה.

משה גפני: לצערנו הרב.

משה גפני: בבקשה, נציג משרד האוצר.

<איליה כץ: אגף התקציבים, משרד האוצר.

<איליה כץ: כבוד היושב ראש, חברי הוועדה.

<איליה כץ: הפנייה נועדה להעביר 117 מיליון שקלים לטובת תקציב משרד התרבות והספורט ותקציב משרד המדע והחלל.

<איליה כץ: הפנייה מחולקת באופן הבא: 55 מיליון שקלים מיועדים למינהל התרבות, 41 מיליון שקלים מיועדים למינהל הספורט, 19 מיליון שקלים מיועדים למינהל המדע ויתר הסכום מיועד למטה המשותף של שני המשרדים האלה.

<איליה כץ: עיקרי התקציבים מיועדים לנושאים הבאים: עשרים מיליון שקלים לטובת תמיכה בהקמה ושיפוצים של מתקני ספורט, 16.6 מיליון שקלים לטובת רשות העתיקות ובפרט לטובת איגום תקציבי משרדי ממשלה עבור הקמת הקריה הארכיאולוגית הלאומית בירושלים, 4.5 מיליון שקלים לטובת תכנית פרחי ספורט שעניינה קידום ספורט ילדים ובני נוער.

<איליה כץ: יישום חוק אזרחים ותיקים שזה כשני מיליון שקלים.

<איליה כץ: 7.5 מיליון שקלים עבור אירועי המכביה העשרים ועוד שיפוצים עבור מוסדות השוהים מחוץ לבניין.

<איליה כץ: נושאים במדע – תשעה מיליון שקלים לטובת צמצום הפער הדיגיטלי, שני מיליון שקלים למטה הסייבר למטה ראש הממשלה שזאת העברה תקציבית, ועוד מיליון שקלים מתכנית ישראל דיגיטלית עבור חוג אוריינית דיגיטלי.

יצחק וקנין: מה הסעיף שנוגע לאחמד טיבי?

משה גפני: לא של אחמד טיבי אבל אחמד טיבי סידר אותו.

<איליה כץ: מעבר לזה, כמו שהצגנו בבוקר, יש חמישה מיליון שקלים לטובת תרבות ערבית.

<איליה כץ: זה חלק מהסכם פוליטי כמו שציינו מתקציב 2013-2014 שהיישומים עליו עכשיו הוקצו.

<איליה כץ: בנוסף יש ארבעה מיליון שקלים לטובת קידום מחקר ופיתוח באזורים ובישובים.

משה גפני: מחקר ופיתוח בישובים הערבים.

<איליה כץ: נכון, כפי שייקבע על ידי משרד המדע.

משה גפני: בסדר, אבל לזה הכוונה.

<איליה כץ: נכון.

משה גפני: אתה אמרת שזה סוכם כבר ב-2013-2014 אבל עדיין לא הוחלט אלא רק בשבוע שעבר או רק השבוע הוחלט באיזה סעיפים זה מופיע.

<איליה כץ: נכון.

<איליה כץ: גם חבר הכנסת טיבי ציין את זה.

אחמד טיבי: נכון.

<איליה כץ: לאחרונה סוכם על הייעוד ובעקבות זה נעשית הפנייה.

משה גפני: תודה רבה.

משה גפני: חבר הכנסת וקנין, רצית להגיד משהו?

יצחק וקנין: אני אמרתי בבוקר.

יצחק וקנין: אני חושב שדווקא במקרה הספציפי הזה, בדרך כלל אנחנו לא מקבלים פירוט כזה מלא של העברה.

יצחק וקנין: העברה שנוגעת כאן היא ב-117-120 מיליון.

יצחק וקנין: בדרך כלל לא מקבלים פירוט כזה ואנחנו מצביעים על מיליארדים.

יצחק וקנין: דווקא היום אני חושב שהיה צריך כי אתמול הצבענו והסכמנו בהסכמת האופוזיציה לרווחה, לניצולי שואה ולעוד דברים אחרים.

יצחק וקנין: אני חושב שדווקא היום היה צריך כן לבוא לקראת הדבר הזה כי זה תלוי בגופים נתמכים ואמרתי שכל יום שעובר, הגופים האלה, לא בטוח שיהיו ערוכים להגיש את הבקשות שלהם בזמן או את החומר שהם צריכים להשלים עבור הבקשות שלהם ולכן זה עלול לרדת לטמיון.

יצחק וקנין: לכן אני תמכתי ועשיתי כל מאמץ לסייע בדבר הזה אבל הדבר לא יצא.

באסל גטאס: רציתי לחזק את מה שאמרת, אדוני היושב ראש.

באסל גטאס: אנחנו עוסקים ב-99 אחוזים מהזמן שלנו בעניינים הנוגעים לאזרחים הערבים.

באסל גטאס: אם אתה זוכר, בקדנציה הקודמת הובלתי, ואתה תמכת ועזרת, תקנה חדשה אצל המדען הראשי שהביאה כסף ליזמים ערבים, סטרט-אפים ערבים, עם אפליה מתקנת כאשר במקום חמישים אחוזים מענק, קיבלו 85 אחוזים מענק.

באסל גטאס: לשמחתי זה עבר לוועדת המדע והטכנולוגיה שאתה היית יושב הראש שלה.

באסל גטאס: התקנה התקציבית עברה חודש לפני שנפלה הממשלה.

באסל גטאס: אני שאלתי את השר דרעי בתחילת קדנציה מה קורה עם הביצוע ואני אומר לך שהביצוע, אחרי שישה חודשים, קיבלו עשרים פניות מעשרים חברות סטרט-אפ ערביות, אושרו 12 פרויקטים עם סכום כללי של 15 מיליון שקלים שעברו לאותן חברות.

באסל גטאס: עוד ארבע בקשות היו בטיפול ורק שתיים נדחו מתוך עשרים הפניות.

באסל גטאס: זסה רק ללמדך מה אנחנו עושים וכאשר יש רצון טוב, אנחנו יודעים לנצל את הכסף ולעשות עבודה טובה.

באסל גטאס: הדבר השני זה מה שעושה עכשיו חבר הכנסת אחמד טיבי.

אחמד טיבי: אדוני היושב ראש, אני חשבתי שבבוקר ההליך יהיה הרבה יותר חלק.

אחמד טיבי: כלומר, מדובר בהעברה למטרות נשגבות, מטרות של אנשים שעושים עבודה חשובה לקהילה, לציבור ולחברה הערבית.

אחמד טיבי: מחקר ופיתוח, מדובר בעיקר במו"פ הגליל ובמו"פ המשולש.

אחמד טיבי: לגבי מינהל התרבות הערבית, עד היום התקציב של התרבות הערבית, לפני שנה, 11 מיליון שקלים ועכשיו הוא עלה ל-15 מיליון שקלים.

אחמד טיבי: אני מגייס תוספת של חמישה מיליון שקלים לתקציב הזה.

אחמד טיבי: כלומר, חמישים אחוזים בהשוואה לתקציב הקודם של התרבות.

אחמד טיבי: הסכום של חמישה מיליון השקלים בהשוואה להעברות כאן, אדוני היושב ראש, נראה קטן אבל בהשוואה למה שמחולק שם ומיועד שם לתרבות ערבית, הוא סכום גדול.

אחמד טיבי: אתם לא יודעים כמה פניות אנחנו מקבלים, כמה דרישות, איזה שמחה יש לאנשים כאשר שמעו על התוספת הזאת.

אחמד טיבי: אנשים שעובדים בעבודת תרבות עם ילדים ועם מבוגרים, אינטלקטואלים, אומנות, הכול.

אחמד טיבי: לכן מן הדין היה לאפשר את זה מה עוד שהוועדה שמעה את ההסבר וקיבלה הסבר כל כך מפורט מחביב שהוא אדם מאוד חביב.

אחמד טיבי: מעולם לא שמענו הסבר מפורט ושקיפות כמו שהייתה בהעברה הזאת.

אראל מרגלית: לא.

אראל מרגלית: שמענו את זה בעוד מקרים אבל זה היה מאוד מפורט.

אחמד טיבי: זה היה מאוד מפורט.

אחמד טיבי: כפי שאמר היושב ראש, תמיד מאשימים את חברי הכנסת הערבים ואומרים במה אתם עוסקים כל הזמן, פוליטיקה וכולי.

אחמד טיבי: כמו שאמר באסל, יותר מתשעים אחוזים מהעבודה שלנו – וכולכם עדים – הם כאן, בשאר הוועדות וגם במליאה, בנושאי חברה, כלכלה, תשתיות, נושאים הקשורים בעניינים שלנו.

אחמד טיבי: כאן שנה פלוס אני עובד על הנושא הזה ונפגש עם כל פקיד, עם משרדי הממשלה, נפגש עם העמותות, נפגש עם המו"פ כאן ושם, ועד שהצלחנו אדוני לסיים את זה בהצלחה, הייתי מקווה שנצביע היום.

משה גפני: ראה כאילו זה הוצבע היום אבל זה יוצבע בתחילת השבוע, בישיבה הבאה.

משה גפני: אין התנגדות בוועדה.

מיקי לוי: אתה יכול ללכת ולהתחיל בעבודה.

משה גפני: כן.

משה גפני: אפשר להתחיל בעבודה.

מיקי לוי: אני אומר לך.

מיקי לוי: אני מבין את המגבלות התקציביות שלך וראה כאילו זה סודר.

מיקי לוי: תתחילו לגלגל את זה ואל תחכו לאישור.

מיקי לוי: אנחנו מתחייבים להצביע.

מיקי לוי: יש רוב מוחלט.

משה גפני: נכון.

אחמד טיבי: תודה רבה לך אדוני.

משה גפני: שיהיה לך בהצלחה.

אראל מרגלית: אנחנו אתך.

אראל מרגלית: זה ייתן כוח להעביר יחד אתך תקציבים נוספים.

אראל מרגלית: דרך אגב, כשמסתכלים על ההעברות האלה, אחד מהדברים הכי נוגעים ללב הוא שהרבה מהתקצובים זאת היכולת.

אחמד טיבי: מטעמי הגינות אני רוצה להודות לאנשים שהייתה להם עמדה ברורה בבוקר.

אחמד טיבי: חבר הכנסת יצחק וקנין, אראל מרגלית, זהבה גלאון, מיכל רוזין ומנו טרכטנברג, שלא לדבר על מה שעשינו יחד באסל ואני.

אחמד טיבי: יושב ראש הוועדה, ביום שני יקבל את הכבוד וההערכה הראויה לו ושהוא ראוי לה תמיד.

משה גפני: תודה רבה.

משה גפני: אני מודה לכם.

משה גפני: אנחנו עוברים לנושא הבא.